  Майя Бывальцева Рио-де-Жанейроын ортчись Олимпиадаын вормисьёс пӧлы шедем Удмуртиысь спортсменъёс элькунлэсь коньдон басьтозы. Куинетӥ инты понна — 800 сюрс манет, кыкетӥ инты понна — 1 миллион манет, зарни медаль понна — 1 миллион 800 сюрс манет. Иворъёсъя «Удмуртия» агентстволы со сярысь вераз улосвыллэн тӧроез Александр Соловьёв. «Зэмзэ верало, Россиысь троссэ спортсменъёсты лэзён-палэнтонэн герӟаськем югдур сэрен та Олимпиада пумысен мылкыды туж умой ӧвӧл. Отысь югдурез ялан чакласько шуыса вераны уг быгатӥськы. Но тыршисько. Рио-де-Жанейроын Удмуртиысь куинь спортсменъёс быгатонлыкъёссэс возьмато. Соос понна, мон малпасько, асьмеос уката сюлмаськиськомы. Шумпотӥсько Воткаысь гимнаст Давид Белявский понна, солэн командаын «азвесез» вань ни. Эшшо одӥг медаль басьтыны быгатэ нимаз ӵошатсконъёсын — бурысъёс вылын. Ыбылӥськонын пьедесталозь кӧня ке ӧз вуы мукетыз улосчимы, Дарья Вдовина, но 5-тӥ инты но урод ӧвӧл. Дарьялы 26 арес гинэ ай, ыбылӥськонын со «пушъён» вакыт. Азьпалан солэн бадӟым вормонъёсыз луозы на. Оскисько. Валамон, оскиськомы Антон Синцовлы но — «гурезь» велосипедистмылы. Солэн стартэз азьпалан, 21-тӥ гудырикошконэ. Сюлмысьтым сӥзисько Антонлы, кызьы шуо, медальлы «ыбыны» но улосчиоссэ шумпоттыны», — вераз милям изданимылы Александр Соловьёв. Тодэ вайытомы, 8-тӥ гудырикошконэ Давид Белявский Россилэн командаеныз азвесь медаль утӥз. Туннэ, 16-тӥ гудырикошконэ, пьедестал вылэ тубыны берпуметӥ луонлыкез. Гимнаст бурысъёс вылын кужымзэ возьматоз. 21 часысен сое учкыны луоз Матч! Арена телеканалын. Нош Ижкарын вордскем Дарья Вдовина медальёстэк кылиз. Тужгес вылӥ интыез — пневматика винтовкаысь 10 метр кеме ыбылӥськонын 5-тӥ луиз. Олимпи шудонъёсын командаен вожвылъяськонэ потыны кулэ вал элькунысьтымы велогонщик Сергей Шилов, но эшъёссэ ӵошатсконъёслэсь палэнтэмен сэрен со ассэ возьматыны ӧз быгаты. Тегъёс: Спорт Олимпиада ДавидБелявский ДарьяВдовина Удмуртия АлександрСоловьёв Рио-де-Жанейро  